Donderdag 23 Aug: Hoe meet ek my geestelike diepte?
Written by Braam Hanekom on August 23, 2012 . Posted in Nuusperspektief
Die skrywer Dallas Willard het my die afgelope week hard tussen die oë getref toe ek na die volgende opmerking van hom geluister het:
Hoe meet ek my geestelike diepte en of groei? Wel deur vir jouself te vra hoe maklik of hoe moeilik jy die radikale opdragte van Christus gehoorsaam. Dit is nou om jou vyande lief te hê, dié te seën wat jou vervloek en vervolg, nie jou humeur te verloor nie, maar in alle opsigte met selfbeheersing te lewe. Die lysie is veel langer.
Ek het net weer besef hoe onmoontlik is dit om self uit eie krag te bly groei. Daarvoor het ons die werking van die Gees en loutering, ja selfs pyn, nodig.
Woensdag 22 Augustus: Korrupsie
Written by Braam Hanekom on August 22, 2012 . Posted in Nuusperspektief
Was vanoggend by die loodsing van `n anti-korrupsie veldtog in Khayelitsha. Teenwoordig was oa. Aartsbiskoppe Thabo Makgoba en Stephen Brislin. Egter ook pastore wat werk IN Khayelisha (Xola Skosana e.a), ander geloofsgroepe en die hoofrabbi van SA. Daar is hard en reguit gepraat.
`n Paar dinge het my bygebly: Ons het n probleem en n groot probleem Korrupsie is ook n simptoom van dieper probleme. Daar is diegene (en dis ook gesê) wat bv glo dat korrupsie maar net een manier is om gelykheid in n korrupte ongelyke samelewing te bring.Daaroor sal mense hewig verskil.
Wat egter soos `n paal bo water staan is dat korrupsie vat aan die morele vesel en fondament van ons samelewing. Korrupsie bedreig nie net ons moraliteit nie. dit bedreig ons bestaan! Krummel ons morele vesel dan kan ons hele samelewing in duie stort.
Soos die Marikana tragedie `n simptoom is van veel groter breuklyne in ons samelewing is daar ook ander simptome wat nie slegs as simptome behandel kan word nie. Ons sal moet dieper grawe.
Donderdag 2 Augustus: Die kerk is `n plek waar jy `n tweede kans kan kry.
Written by Braam Hanekom on August 2, 2012 . Posted in Nuusperspektief
Gister moes ek een van die heel moeilikste begrafnisse van my lewe hanteer. Die begrafnis van Herman Pretorius, wat daarvan verdink word dat hy `n sake-vennoot eers geskiet het en toe homself. Daar word ook bespiegel dat miljoene rande in `n beleggingskema wat deur hom bedryf is, weg is en dat beleggers baie seer gaan kry. In vandag se Die Burger word enkele sinne uit die diens aangehaal. Ek het begrip daarvoor.
Ter wille van die groter perspektief volg wat eintlik in 80% van die diens gesê is.
Dat die kerk `n veilige ruimte vir stukkende mense wil wees.
Dat die kerk en die Evangelie `n plek vir 2e kanse is en dat miskien nie vandag nie, maar dat ons weer sal lag. Dat alles vir die wat agterbly nie verby hoef te wees nie. Christus het mos opgestaan!
Dat Christus `n andersoortige vrede nalaat – anders as die wêreld… (Joh 14:27)
Dat ons almal tot stilstand geruk word om ernstig na te dink oor Christus en waarmee ons werklik besig is. Oor eerlikheid en integriteit en dat halwe waarhede mense letterlik kan doodmaak.
Ek het na die tyd vir iemand gesê dat die Evangelie van Jesus Christus baie keer vir mense vervelig is, maar dat dit in oomblikke wanneer als vir mense so seer en stukkend is en lyk, dit die een ding is waarop ons kan terugval. Dan word die moeilikste dinge eintlik verstommend eenvoudig en maklik.
Vrede vir almal wat in die dae baie stukkend en seer is.
Dinsdag 17 Julie: Die verskil tussen `n profeet en `n leier
Written by Braam Hanekom on July 17, 2012 . Posted in Nuusperspektief
Het jy al ooit gewonder wat is die verskil tussen ’n profeet en ’n leier? Wel, ’n profeet het die vermoë om die waarheid helder en duidelik te praat. Ook daardie waarhede wat mense nie wil hoor nie en hulle ongemaklik laat. Hulle is dikwels randfigure in die samelewing wat juis dinge sien en kan sê omdat hulle afstand en perspektief het.
’n Leier praat ook die waarheid maar op so ’n manier dat mense dit hoor en hom of haar volg. Leiers bring mense in beweging en maak ’n konkrete verskil!